‘Slang in die gras met kernkragooreenkoms’Omgewingsaktiviste buite die Wes-Kaapse hooggeregshof. Foto: Catherine Rice/ANA Die VF Plus het Woensdag gesê ŉ beslissing deur die Wes-Kaapse hooggeregshof dat die staat se verkrygingsprosesse vir sy kernkragbouprogram onwettig en ongrondwetlik is, is aanduidend daarvan dat die proses waarskynlik “met groot ongerymdhede gepaardgegaan het”. Adv. Anton Alberts, die VF Plus se parlementêre woordvoerder, het in ŉ verklaring gesê hy verwelkom die hof se beslissing. “Ons verwelkom ook die hof se bevel dat die regering die partye se regskoste moet betaal, al beteken dit dat die belastingbetaler eintlik moet pa staan vir nog ŉ poging van die ANC-regering om die staatskas te plunder,” het gesê. Maroela Media het vroeër berig regter Lee Bozalek het in sy uitspraak, wat hy voor ŉ volgepakte hofsaal gelewer het, die Suid-Afrikaanse regering se ooreenkomste met Rusland, die VSA en Suid-Korea ter syde gestel. Die hof het ook bevind Tina Joemat-Petersson, die voormalige minister van energie, het onwettig opgetree toe sy in 2016 die verkryging van kernkrag na Eskom oorgeplaas het. Alberts het gesê Earthlife Africa en die Suider-Afrikaanse Geloofsgemeenskap se Omgewingsinstituut (Safcei), wat die hofaansoek gebring het, moet geloof word vir die hofstryd wat hulle twee jaar lank gevoer het. “Die VF Plus het nog deurentyd gesê daar is nie vuil kragsentrales in Suid-Afrika nodig nie, en ons is daarom verheug oor die uitspraak. Daar kan genoeg krag vir die land opgewek word deur ŉ kombinasie van bestaande kragbronne en hernieubare bronne soos son en wind te gebruik, wat ŉ snelgroeiende bedryf is,” het hy gesê. “Die hele [kernkragproses] is duidelik deur die ANC gedryf bloot om hul eie sakke te vul. Eskom het byvoorbeeld reeds ŉ surplus krag. Waarom dan ŉ kernkragsentrale wat Suid-Afrika in ŉ bodemlose skuldput sal dompel net om ŉ paar mense ryk te maak?” Die DA het op sy beurt ook die hofuitspraak verwelkom en dit as “ŉ oorwinning vir alle Suid-Afrikaners” beskryf. Gordon MacKay, die DA se skaduminister van energie, het gesê die party sal nou seker maak dat Eskom alle werk wat deel van die kernkragprogram vorm staak. “Wat beteken dit vir die regering se kernkragooreenkoms? Eenvoudig gestel, beteken dit daar is geen wettige besluit deur die regering om kernkrag te verkry nie. Alle kernkragverkrygingsprosesse is gestaak,” het MacKay gesê. “Die stryd om kernkrag te stuit keer nou terug na die parlement en die DA sal alles in sy vermoë doen om hierdie onbekostigbare en korrupte ooreenkoms te keer.”